b'\n_START_ARTICLE_\nBitka spolov\n_START_PARAGRAPH_\nBitka spolov je ime za tri odmevne teni\xc5\xa1ke dvoboje med tenisa\xc4\x8di in tenisa\xc4\x8dicami. V prvem sta se pomerila Bobby Riggs in Margaret Court leta 1973 na dva dobljena niza, v drugem Riggs in Billie Jean King istega leta na tri dobljene nize, v zadnjem dvoboju pa sta se leta 1993 pomerila Jimmy Connors in Martina Navratilova na dva dobljena niza s prikrojenimi pravili v korist Navratilove.\n_START_SECTION_\nRiggs \xe2\x88\x92 Court\n_START_PARAGRAPH_\nRiggs je kot spreten promotor sebe in tenisa leta 1973 zaslutil prilo\xc5\xbenost za zaslu\xc5\xbeek in dvig popularnosti \xc5\xa1porta. Kljub starosti petinpetdeset let se je vrnil iz teni\xc5\xa1kega pokoja in izzval eno od najbolj\xc5\xa1ih tenisa\xc4\x8dic na dvoboj. Trdil je, da je \xc5\xbeenski tenis \xc5\xa1ibkej\xc5\xa1i in da ga najbolj\xc5\xa1a tenisa\xc4\x8dica ne bi mogla premagati kljub njegovi starosti. Prvotno je izzval Billie Jean King, toda ko ga je ta zavrnila, jo je nadomestila Court. V \xc4\x8dasu dvoboja je bila stara trideset let in je veljala za najbolj\xc5\xa1o tenisa\xc4\x8dico na svetu. V dvoboju, ki je potekal na materinski dan 13. maja 1973, je Riggs s skraj\xc5\xa1animi \xc5\xbeogami in lobi spravljal nasprotnico v te\xc5\xbeave. Gladka zmaga s 6\xe2\x80\x932, 6\xe2\x80\x931 je Riggsa postavila na naslovnico revij Sports Illustrated in Time.\n_START_SECTION_\nRiggs \xe2\x88\x92 King\n_START_PARAGRAPH_\nPo zmagi se je Riggs v sredi\xc5\xa1\xc4\x8du zanimanja medijev in javnosti. Javno je zasmehoval vse tenisa\xc4\x8dice, da bi Kingova sprejela donosno finan\xc4\x8dno ponudbo za igranje proti Riggsu v dvoboju, ki ga bi prena\xc5\xa1al dr\xc5\xbeavna televizija, promotorji so dvoboj poimenovali Bitka spolov. Dvoboj je potekal v Houstonu 20. septembra 1973. Riggs je pred dvobojem dal intervju v znanem dnevniku 60 Minutes._NEWLINE_Tik pred dvobojem je Kingova pri\xc5\xa1la v Astrodome v slogu Kleopatre, na nosilih so jo prinesli \xc5\xa1tirje mo\xc5\xa1ki, oble\xc4\x8deni kot su\xc5\xbenji. Riggs ji je sledil v rik\xc5\xa1i, ki so jo vlekle pomanjkljivo oble\xc4\x8dene \xc5\xbeenske. Pred dvobojem je nasprotnici simboli\xc4\x8dno podaril ogromno liziko, ona pa njemu pujsa z imenom Larimore Hustle. Kingova se je po poni\xc5\xbeanju Courtove pripravila na Riggsovo igro. Namesto svoje obi\xc4\x8dajne napadalne igre, je ostajala na osnovni \xc4\x8drti, kjer ni imela te\xc5\xbeav z Riggsovimi lobi in \xc5\xa1ibkimi udarci. Po\xc5\xa1iljala ga je levo in desno po osnovni \xc4\x8drti in ga premagala v njegovi obrambni igri. Riggs je bil kmalu prisiljen spremeniti svoj na\xc4\x8drt in je za\xc4\x8del igrati servis-volej. Tudi igra na mre\xc5\xbei mu ni prinesla preobrata in je izgubil gladko s 6\xe2\x80\x934, 6\xe2\x80\x933, 6\xe2\x80\x933._NEWLINE_Nekaj kritikov ni delilo navdu\xc5\xa1enja nad njeno zmago. Kingova je bila \xc5\xa1estindvajset let mlaj\xc5\xa1a in nekateri poznavalci so dvoboj ozna\xc4\x8dili bolj za dvoboj starosti proti mladosti. Jack Kramer je komentiral:\xc2\xa0\xc2\xbbMislim, da Billie Jean ni igrala posebej dobro. Udarila je veliko kratkih \xc5\xbeog, ki bi jih Bobby lahko izkoristil, \xc4\x8de bi bil v bolj\xc5\xa1i formi. Ne \xc5\xbeelim ni\xc4\x8desar odvzeti Billie Jean - ker je bila dovolj pametna, da se je pripravila na dvoboj - toda morda bi bilo druga\xc4\x8de, \xc4\x8de Riggs ne bi le tekel naokrog po igri\xc5\xa1\xc4\x8du. Za Bobbyja Riggsa je v Houstonu poskrbela ve\xc4\x8d kot le ena \xc5\xbeenska\xc2\xab. Pred dvobojem je Kingova prisilila ameri\xc5\xa1ko televizijo ABC, da je umaknila Kramerja kot komentatorja dvoboja. Dejala je:\xc2\xa0\xc2\xbbNe verjame v \xc5\xbeenski tenis. Zakaj bi torej bil del tega dvoboja? Ne verjame v pol tega dvoboja. Ne bom igrala. Ali gre on - ali pa jaz\xc2\xab. Po dvoboju je Pancho Segura ozna\xc4\x8dil Riggsa kot le tretjega najbolj\xc5\xa1ega veteranskega tenisa\xc4\x8da, za njim in Gardnarjem Mulloyjem, ter Kingovo izzval na nov dvoboj, ki pa ga je zavrnila. Kljub komentarjem, ki so zmanj\xc5\xa1evali pomen Riggsovega poraza, je bil ta po dvoboju poklapan in je \xc5\xa1tiri ure sam sedel v svoji hotelski sobi. Zaradi tekmovalnosti ga je poraz proti tenisa\xc4\x8dici pred 90 milijoni gledalcev po vsem svetu potrl. Dvoboj v Houstonu si je ogledalo 30.472 gledalcev, kar je najve\xc4\x8d na teni\xc5\xa1kem dvoboju v ZDA.\n_START_SECTION_\nNavratilova \xe2\x88\x92 Connors\n_START_PARAGRAPH_\nTretji dvoboj sta septembra 1992 v Caesars Palaceu v Paradiseju odigrala Jimmy Connors in Martina Navratilova. Navratilova je pred tem zavrnila dvoboj z Johnom McEnroem in Iliem N\xc4\x83stasejem, ker ju je ozna\xc4\x8dila za neuglajena. Connors je pred dvobojem dejal, da je to vojna, Navratilova pa, da gre za dvoboj egov. Za dvoboj so bila pravila prikrojena v korist Navratilovi, Connors je imel le en servis, Navratilova pa je lahko \xc5\xbeogo poslala do polovice med obi\xc4\x8dajnim igri\xc5\xa1\xc4\x8dem in igri\xc5\xa1\xc4\x8dem za dvojice. Connors je zmagal s 7\xe2\x80\x935, 6\xe2\x80\x932. Dvoboj je bil predvajan kot video na zahtevo, promotorji pa so si \xc5\xbeeleli dvoboja med vodilnima na lestvicah, Connorsom in Moniko Sele\xc5\xa1. Slednja je bila tedaj stara devetnajst let, med tem ko je imel Connors \xc5\xa1tirideset in Navratilova pa je bila stara petintrideset let. Navratilova je naredila osem dvojnih napak in 36 neizsiljenih napak, tudi Connors je bil \xc5\xbeiv\xc4\x8den, ker naj bi stavil ve\xc4\x8djo vsoto denarja na svojo zmago s kvoto 4:1.'